**Οι υποθετικές προτάσεις**

**Υποθετικές** λέγονται οι δευτερεύουσες επιρρηματικές προτάσεις που περιέχουν την προϋπόθεση που πρέπει να ισχύει για να γίνει αυτό που δηλώνει η πρόταση από την οποία εξαρτώνται και την οποία προσδιορίζουν.

**Εισάγονται:**

με τον υποθετικό σύνδεσμο **αν**, **(εάν)**, ή και με τους χρονικούς συνδέσμους **σαν**, **άμα** ή κάποτε και με το σύνδεσμο **να**, π.χ.

● **Αν φύγεις εσύ**, θα φύγω κι εγώ.

● **Σαν** **χάσει ο άνθρωπος την τιμή**, τι τη θέλει τη ζωή.

● **Άμα δε διαβάσεις τα μαθήματά σου**, δε θα πάμε πουθενά .

● **Να** **μην το έβλεπα ο ίδιος**, δε θα το πίστευα.

**Υπόθεση - απόδοση > υποθετικός λόγος**

Η υποθετική πρόταση λέγεται και **υπόθεση**, ενώ η πρόταση που προσδιορίζεται από αυτήν λέγεται **απόδοση**. Και οι δύο μαζί λέγονται **υποθετικός λόγος**.

|  |  |
| --- | --- |
| **Αν φύγεις εσύ**, | θα φύγω κι εγώ. |
| υπόθεση | απόδοση |
| υποθετικός λόγος | |

Πολλές προτάσεις που εισάγονται με το **αν** δεν είναι υποθέσεις και δεν υπάρχει πραγματικός υποθετικός λόγος. Χρησιμοποιούνται κυρίως ως ρητορικές εκφράσεις για να δηλωθεί:

**α. παρομοίωση:** Από τότε **αν τον είδες εσύ**, τον είδα κι εγώ (αντί του: όσο τον είδες εσύ...)

**β. έντονη αντίθεση: Αν τα μαλλιά μου άσπρισαν**, η καρδιά μου είναι νέα.

**γ. αιτία:** Δεν απελπίστηκε, **αν δεν τα κατάφερε** με την πρώτη φορά (αντί του: επειδή δεν τα κατάφερε με την πρώτη φορά).

**δ. αποτέλεσμα: Αν τρώει τώρα ήσυχα ψωμί**, αφορμή είναι η αδερφή του (αντί του**:** η αδερφή του είναι αφορμή, ώστε να τρώει τώρα...)

**ε. ανάπτυξη του αόριστου νοήματος: Αν είμαι σήμερα κάτι**, το χρωστώ στον πατέρα μου (αντί του: το ότι είμαι σήμερα κάτι...).  Η υπόθεση στην περίπτωση αυτή ισοδυναμεί με ειδική πρόταση με το άρθρο.

**στ. απειλή: Αν σε πιάσω...** (συνήθως χωρίς την απόδοση)

**Οι υποθετικοί λόγοι ανάλογα με τη σημασία τους διακρίνονται σε δύο είδη:**

|  |  |
| --- | --- |
| α' είδος | το πραγματικό |
| β' είδος | το αντίθετο του πραγματικού |

 Στο **α' είδος** η υπόθεση **θεωρείται** ως κάτι **πραγματικό**, χωρίς αυτό να σημαίνει ότι είναι όντως πραγματικό, π.χ.

● **Αν θέλει**, μπορεί να τα έχει όλα.

● **Αν θα πας εσύ**, θα πάω κι εγώ.

Η υπόθεση εκφέρεται με οριστική παρατατικού και η απόδοση σε οποιαδήποτε έγκλιση.

Στο **β' είδος** η υπόθεση θεωρείται ως κάτι αντίθετο του πραγματικού, κάτι που δεν έγινε ή δε γίνεται ποτέ, π.χ.

● **Αν με άκουγες**, τώρα δε θα υπέφερες.

● **Αν δεν ερχόσουν**, θα έβγαινα να σε ψάξω.

Η υπόθεση εκφέρεται με οριστική παρατατικού ή υπερσυντέλικου (ποτέ αόριστου) και η απόδοση με δυνητική έγκλιση

Η απόδοση σπανιότερα εκφέρεται και με απλό παρατατικό, ιδιαίτερα όταν η υπόθεση εισάγεται με το **να** και όχι με το **αν**, π.χ.

● **Καρφίτσα να έριχνες**, δε θα έπεφτε.